**Verzija P1**

**Zagreb, 24. travnja 2020.**

**Preporuke za provođenje državnog stručnog ispita za prioritetne grupe polaznika tijekom epidemije koronavirusa (COVID-19)**

**Tko ima, a tko nema pravo pristupiti ispitu.** Državnom stručnom ispitu za prioritetne grupe polaznika tijekom epidemije koronavirusa može pristupiti isključivo kandidat koji ne pokazuje znakove akutne respiratorne bolesti, što se može očitovati sljedećim simptomima: povišena tjelesna temperatura, kašalj, poteškoće u disanju, poremećaj osjeta njuha i okusa i sl.

Osim toga, državnom stručnom ispitu ne može pristupiti osoba koja se nalazi pod zdravstvenim nadzorom, tj. ako je u samoizolaciji.

Jedino se prethodna dva kriterija primjenjuju kao zdravstvena diskvalifikacija za pristupanje ispitu, odnosno ne može se od kandidata zahtijevati da prilože negativan rezultat testiranja na SARS-CoV-2.

Osobama koje udovoljavaju spomenutim uvjetima potrebno je omogućiti nesmetano polaganje državnog stručnog ispita u najranijem mogućem roku, bez posljedica na njihovu štetu.

**Ispitni prostor i dolazak kandidata.** Mjesto održavanja ispita i pripadajuće prostorije potrebno je prije dolaska temeljito oprati i ako je moguće dezinficirati, uključujući i sanitarne prostorije. Neposredno prije dolaska kandidata preporučuje se i prozračivanje prostorija (ulazak i cirkulacija svježeg zraka).

Dolazak kandidata na ispit treba organizirati na način da se ne grupiraju pri dolasku (izvan i unutar ustanove poželjan je fizički razmak od 2 metra). Kandidate treba prije njihova dolaska upozoriti da trebaju ponijeti pribor koji im je potreban za ispit (posebno pisaći pribor) i da sebi prije dolaska izmjere tjelesnu temperaturu.

**Anketiranje kandidata.** Na ulazu u ustanovu kandidati se prozivaju jedan po jedan i uručuje im se kratka anketa s pitanjima:

* Ime, prezime i potpis
1. Imate li bilo kakve znakove akutne respiratorne bolesti koja može uključivati: povišenu tjelesnu temperaturu, kašalj, poteškoće u disanju, poremećaj osjeta njuha i okusa?
2. Je li Vam propisana mjera samoizolacije?

Kandidat ispunjava anketu koristeći isključivo vlastitu olovku.

Za ovakav prihvat kandidata i prikupljanje anketa potrebno je zadužiti jednu osobu koja nosi masku i ima rukavice koje skida i odbacuje u koš za smeće s poklopcem nakon što postupak završi. Potom treba dobro oprati ruke tekućom toplom vodom i sapunom u trajanju od 20 sekundi.

**Dopuštanje ulaska kandidatima.** Nakon potpisivanja obrasca i ako su odgovori na oba pitanja negativni, osobi se dopušta pristup ustanovi.

Na ulazu u ustanovu treba smjestiti dozator s dezificijensom kako bi svaki kandidat mogao dezinficirati ruke. Kandidat potom nastavlja ravno u prostoriju gdje se nalazi ispitna komisija.

**Kretanje kandidata.** Kretanje kandidata u ustanovi nastojat će se organizirati na način da kandidat, ako to nije nužno, sam ne otvara ni ne zatvara vrata.

**Održavanje ispita.** Usmeni dio ispita održava se na način da se u prostoriji nalazi ispitna komisija s najmanjim mogućim brojem članova koji sjede na udaljenosti od 2 metra jedan od drugog. Osim toga, kandidat sjedi na udaljenosti od najmanje 2 metra od članova ispitne komisije. Trajanje usmenog dijela ispita treba skratiti na najmanju moguću mjeru.

Pismeni dio ispita provodi se u dovoljno velikoj prostoriji iza zatvorenih vrata i, ako je moguće, s otvorenim prozorima. Kandidate na stolu treba dočekati u kuverti zatvoren test, kako bi se smanjila interakcija ljudi u istoj prostoriji. Kandidati ulaze jedan po jedan na način da prvi kandidat koji uđe sjeda za najudaljenije mjesto u prostoriji, gledajući od vrata, i tako po redu. Razmak među kandidatima i s ispitnom komisijom treba biti najmanje 2 metra. Trajanje pismenog dijela ispita treba također svesti na najmanju moguću mjeru.

**Izlazak kandidata.** Po završetku testa, kandidat ostavlja dovršeni test u kuverti na stolu gdje ga je i pisao. Preporučuje se da se izlazak kandidata iz prostorije i ustanove organizira tako da izlaze jedan po jedan i to prvi izlazi kandidat najbliže vratima. Pri izlasku iz ustanove kandidati dezinficiraju ruke na dozatorima s dezificijensima koji se nalaze na ulazu/izlazu iz ustanove.

**Čišćenje prostora nakon ispita.** Po obavljenom ispitu, prostorije se očiste (pod se pere uobičajenim deterdžentom za pranje, a površine koje su se dodirivale [kvake, stolovi i slično] peru se, a potom i dezinficiraju. Prostorije se dobro prozrače (prozori se drže širom otvorenima najmanje 15-tak minuta).

**Nošenje maski.** Ako se provođenje ispita može organizirati na opisani način, nošenje maski ili drugih pokrivala za usta i nos kod kandidata i članova ispitne komisije nije nužno ali se preporučuje.

**Uputa za korištenje dezinficijensa za ruke**

* Preporučeno je da se prije korištenja dezinficijensa, ruke operu sapunom i toplom vodom, posebice kad su vidljivo zaprljane (postupak pranja traje 20 sekundi).
* U slučaju da nema mogućnosti pranja ruku sapunom i vodom, potrebno ih je dezinficirati dezinficijensom za ruke.
* Sredstvo za dezinfekciju potrebno je nanijeti na suhe i čiste dlanove u količini od 1 do 2 ml (obično jedan potisak, ili prema uputama proizvođača).
* Dlanove i područje između prstiju potrebno je protrljati dok se ne osuše, a sredstvo nije potrebno isprati.
* Potrebno je voditi brigu o dostatnoj upotrebi dezinficijensa za ruke te se obavezno javiti nadređenom radniku u slučaju da je u dozatoru preostala manja količina sredstva za dezinfekciju, kako bi se osigurao novi.